b"\n_START_ARTICLE_\nPanturcism\n_START_PARAGRAPH_\nPanturcismul  este o mi\xc8\x99care na\xc8\x9bionalist\xc4\x83 ap\xc4\x83rut\xc4\x83 la sf\xc3\xa2r\xc8\x99itul secolului al XIX-lea \xc3\xaen r\xc3\xa2ndul intelectualilor de origine etnic\xc4\x83 turcic\xc4\x83 din Imperiul Rus care avea ca scop unificarea politic\xc4\x83 \xc8\x99i cultural\xc4\x83 a popoarelor turcice.\n_START_SECTION_\nDenumire\n_START_PARAGRAPH_\n\xc3\x8en literatura de specialitate, termenul de \xe2\x80\x9epanturcism\xe2\x80\x9d este folosit pentru descrierea ideii unit\xc4\x83\xc8\x9bii politice, culturale \xc8\x99i etnice al popoarelor vorbitoare de limbi turcice. Termenul \xe2\x80\x9epanturcism\xe2\x80\x9d s-a format prin ad\xc4\x83ugarea prefixului \xe2\x80\x9epan\xe2\x80\x9d, din \xcf\x80\xe1\xbe\xb6\xce\xbd = to\xc8\x9bi, la \xe2\x80\x9eturcism\xe2\x80\x9d_NEWLINE_De\xc8\x99i popoarele turcice au r\xc4\x83d\xc4\x83cini istorice, culturele \xc8\x99i lingvistice comune, apari\xc8\x9bia mi\xc8\x99c\xc4\x83rii panturcice este un fenomen relativ recent, ap\xc4\x83rut la sf\xc3\xa2r\xc8\x99itul secoluli al XIX-lea \xc8\x99i poate fi comparat cu mi\xc8\x99c\xc4\x83rile europene sem\xc4\x83n\xc4\x83toare: panslavismul \xc8\x99i pangermanismul. Ideologii panturcismului pun accentul nu at\xc3\xa2t pe identitatea etnic\xc4\x83, \xc8\x99i pe cea lingvistic\xc4\x83 \xc8\x99i cultural\xc4\x83. Aceast\xc4\x83 diferen\xc8\x9biere este  necesar\xc4\x83 pentru ca s\xc4\x83 se evite confuzia cu \xe2\x80\x9eturcesc\xe2\x80\x99\xe2\x80\x99, care face referire \xc3\xaen primul r\xc3\xa2nd la cet\xc4\x83\xc8\x9benii care locuiesc \xc3\xaen Turcia. Panturcismul promoveasz\xc4\x83 ideea unific\xc4\x83rii popoarelor cu aceea\xc8\x99i r\xc4\x83d\xc4\x83cini lingvistice \xc8\x99i a devenit foarte activ\xc4\x83 \xc3\xaen special dup\xc4\x83 pr\xc4\x83bu\xc8\x99irea Uniunii Sovietice \xc8\x99i apariia noilor state independente \xc3\xaen Asia Central\xc4\x83.\n_START_SECTION_\nIstoric\n_START_PARAGRAPH_\n\xc3\x8en 1804, teologul t\xc4\x83tar Kursavi  a scris o lucrare prin care cerea modernizarea islamului. Kursavi a fost fondatorul curentului religios jadidism (din limba arab\xc4\x83 'jadid', 'nou'). Ideea central\xc4\x83 a noului curent era \xc3\xaencurajarea g\xc3\xa2ndirii critice, ca opus la credin\xc8\x9ba oarb\xc4\x83. Kursavi promova cre\xc8\x99terea nivelului de educa\xc8\x9bie a musulmanilor, egalitatea \xc3\xaentre sexe, toleran\xc8\x9ba fa\xc8\x9b\xc4\x83 de alte credin\xc8\x9be, unitatea cultural\xc4\x83 a popoarelor turcice \xc8\x99i deschiderea fa\xc8\x9ba de mo\xc8\x99tenirea cultural\xc4\x83 european\xc4\x83. Mi\xc8\x99carea jadid a fost creat\xc4\x83 \xc3\xaen mod oficial \xc3\xaen 1843 \xc3\xaen Kazan. Mi\xc8\x99carea milita pentru modernizarea semi-secular\xc4\x83 a \xc3\xaenv\xc4\x83\xc8\x9b\xc4\x83m\xc3\xa2ntului \xc8\x99i, pentru prima oar\xc4\x83 \xc3\xaen istorie, aducea \xc3\xaen discu\xc8\x9bia identit\xc4\x83\xc8\x9bii na\xc8\x9bionale \xc8\x99i religioase printre etnici turcici. P\xc3\xa2n\xc4\x83 \xc3\xaen acel moment, ace\xc8\x99tia din urm\xc4\x83 erau doar supu\xc8\x99i musulmani ai Imperiului Rus, iar ru\xc8\x99ii au continuat s\xc4\x83 \xc3\xaei considere astfel p\xc3\xa2n\xc4\x83 la dispari\xc8\x9bia statului \xc8\x9barist _NEWLINE_Ca urmare a intensific\xc4\x83rii coloniz\xc4\x83rilor ruse\xc8\x99ti \xc3\xaen regiunea Volg\xc4\x83i la sf\xc3\xa2r\xc8\x99itul secollui al XIX-lea, mi\xc8\x99carea social\xc4\x83 jadidist\xc4\x83 s-a \xc3\xaembog\xc4\x83\xc8\x9bit cu ideile luptei de eliberare na\xc8\x9bional\xc4\x83. \xc3\x8en\xc4\x83sprirea vie\xc8\x9bii politice din Rusia dup\xc4\x83 1907 a provocat emigrarea a unui num\xc4\x83r mare de sus\xc8\x9bin\xc4\x83tori ai unit\xc4\x83\xc8\x9bii turcice \xc3\xaen Imperiul Otoman._NEWLINE_\xc3\x8en 1908, Comitetul Unit\xc4\x83\xc8\x9bii \xc8\x99i Progresului a devenit partidul de guvern\xc4\x83m\xc3\xa2nt \xc3\xaen Imperiul Otoman, impun\xc3\xa2ndu-\xc8\x99i abordarea na\xc8\x9bionalist\xc4\x83 asupra politicii imperiului. \xc3\x8encep\xc3\xa2nd cu secolul al XVI-lea, imperiul a avut un caracter musulman, iar sultanul a fost calif pentru teritoriile musulmane aflate sub controlul s\xc4\x83u._NEWLINE_Liderii iluminismului panturcic au plecat \xc3\xaen exil \xc3\xaen Turcia, \xc3\xaen Istanbul ap\xc4\x83r\xc3\xa2nd o puternic\xc4\x83 mi\xc8\x99care panturcic\xc4\x83. \xc3\x8encep\xc3\xa2nd cu acele timpuri, mi\xc8\x99carea panturcic\xc4\x83 din Turcia s-a transformat treptat, orient\xc3\xa2ndu-se spre \xc3\xaenlocuirea califatului printr-un stat atotcuprinz\xc4\x83tor al etnicilor turcici musulmani. _NEWLINE_\xc3\x8en plin proces de  pr\xc4\x83bu\xc8\x99ire a Imperiului Otoman cu popula\xc8\x9bia sa multietnic\xc4\x83 \xc8\x99i multicultural\xc4\x83, sub influen\xc8\x9ba crescut\xc4\x83 a na\xc8\x9bionalismului Junilor Turci, au ap\xc4\x83rut promotori ai ideii \xc3\xaenlocuirii imperiului cu federa\xc8\x9bie turcic\xc4\x83. Dispari\xc8\x9bia imperiului, noul lider al turcilor, Mustafa Kemal (Atat\xc3\xbcrk) a \xc3\xaencercat s\xc4\x83 \xc3\xaenlocuiasc\xc4\x83 panturcismul cu na\xc8\x9bionalismul anatolian, care urm\xc4\x83rea p\xc4\x83strarea unui nucleu turc \xc3\xaen regiune, f\xc4\x83r\xc4\x83 preten\xc8\x9bii imperiale \xc8\x99i cu unele tendin\xc8\x9be izola\xc8\x9bioniste. Mustafa Kemal Atat\xc3\xbcrk a luptat \xc3\xaempotriva grupurilor panturcice \xc8\x99i le-a \xc3\xaenchis toate publica\xc8\x9biile._NEWLINE_Unul dintre cei mai importan\xc8\x9bi exponen\xc8\x9bi ai panturcismului timpuriu a fost Enver Pa\xc8\x99a, ministrul de r\xc4\x83zboi otoman \xc8\x99i cel care a fost comandantul de facto al armatei otomane \xc3\xaen timpul Primului R\xc4\x83zboi Mondial. Dup\xc4\x83 \xc3\xaenfr\xc3\xa2ngerea Imperiului Otoman \xc3\xaen r\xc4\x83zboi, el a devenit liderul mi\xc8\x99c\xc4\x83rii de eliberare na\xc8\x9bional\xc4\x83 a basmacilor  \xc3\xaempotriva domina\xc8\x9biei Rusiei Sovietice \xc3\xaen Asia Central\xc4\x83._NEWLINE_Ultimul episod din istoria panturcismului s-a desf\xc4\x83\xc8\x99urat \xc3\xaen timpul celei de-a doua conflagra\xc8\x9bii mondiale, c\xc3\xa2nd nazitii  au \xc3\xaencercat s\xc4\x83 determine popula\xc8\x9bia sovietic\xc4\x83 musulman\xc4\x83 s\xc4\x83 lupte sub steagul panturcic \xc3\xaempotriva URSS. \xc3\x8encerc\xc4\x83rile germanilor s-au soldat cu un e\xc8\x99ec \xc3\xaen acest caz._NEWLINE_\xc3\x8en timp ce de-a lungul celei mai mari p\xc4\x83r\xc8\x9bi a secolului al XX-lea panturcismul nu a mai avut un impact politic deosebit, dup\xc4\x83 pr\xc4\x83bu\xc8\x99irea Uniunii Sovietice \xc3\xaen ultimii ani ai secolului trecut, cele mai multe popoare turcice au reu\xc8\x99it s\xc4\x83-\xc8\x99i c\xc3\xa2\xc8\x99tige independen\xc8\x9b\xc4\x83 \xc8\x99i membrii lor \xc8\x99i-a extins \xc3\xaen mod considerabil ambi\xc8\x9biile politice \xc8\x99i economice. _NEWLINE_\xc3\x8en zilele noastre, noile mi\xc8\x99c\xc4\x83ri \xc8\x99i organiza\xc8\x9bii panturcice \xc3\xae\xc8\x99i concentreaz\xc4\x83 eforturile pe integrarea economic\xc4\x83 a celor \xc8\x99apte state independente turcice \xc8\x99i pe o posibil\xc4\x83 integrare politic\xc4\x83 asem\xc4\x83n\xc4\x83toare cu cea a Uniunii Europene.\n_START_SECTION_\nCritici\n_START_PARAGRAPH_\nPanturcismul a fost \xc8\x99i continu\xc4\x83 s\xc4\x83 fie privit cu suspiciune de c\xc4\x83tre mul\xc8\x9bi, care \xc3\xael consider\xc4\x83 doar o form\xc4\x83 a ambi\xc8\x9biei imperialiste a Turciei. Exist\xc4\x83 \xc8\x99i p\xc4\x83reri conform c\xc4\x83rora panturcismul este o mi\xc8\x99care \xc8\x99ovin\xc4\x83 \xc8\x99i rasist\xc4\x83, cu referire direct\xc4\x83 la reprezentan\xc8\x9bii de frunte ai mi\xc8\x99c\xc4\x83rii, Junii Turci , acuza\xc8\x9bi de genocid \xc3\xaempotriva grecilor, armenilor \xc8\x99i asirienilor.\n_START_SECTION_\nGenocidul Armean\n_START_PARAGRAPH_\nExist\xc4\x83 critici care consider\xc4\x83 c\xc4\x83 panturcismul este cauza direct\xc4\x83 a Genocidului Armean din 1915, \xc3\xaen care a fost implicat Enver Pa\xc8\x99a, prin care s-a \xc3\xaencercat \xc3\xaendep\xc4\x83rtarea minorit\xc4\x83\xc8\x9bilor neturce \xc8\x99i nemusulmane din Imperiul Otoman, pentru crearea unui stat panturcic pur din punct de vedere etnic\n_START_SECTION_\nGenocidul Grec\n_START_PARAGRAPH_\nGenocidul Grec este un termen utilizat \xc3\xaen unele cercuri academice cu privire la soarta popula\xc8\x9biei elene din Imperiulu Otoman \xc3\xaen timpul \xc8\x99i dup\xc4\x83 \xc3\xaencheierea Primului R\xc4\x83zboi Mondial (1914\xe2\x80\x931923). La fel ca \xc3\xaen cazul armenilor \xc8\x99i asirienilor, grecii au fost \xc8\x9binta diferitelor tipuri de atacuri din partea Junilor Turci \xc8\x99i autorit\xc4\x83\xc8\x9bilor kemaliste. George W. Rendel, diplomat al British Foreign Office, a l\xc4\x83sat m\xc4\x83rturii cu privire la masacrele \xc8\x99i deport\xc4\x83rile grecilor \xc3\xaen perioada de dup\xc4\x83 semnarea armisti\xc8\x9biului de la Mudros. Se estimeaz\xc4\x83 sute de mii de greci otomani au murit \xc3\xaen aceast\xc4\x83 perioad\xc4\x83 din cauza persecu\xc8\x9biilor\n_START_SECTION_\nGenocidul Asirian\n_START_PARAGRAPH_\n\xc3\x8en paralel cu atacurile \xc3\xaempotriva grecilor \xc8\x99i armenilor, a avut loc \xc8\x99i represiuni \xc3\xaempotriva asirienilor \xc3\xaentreprinse de regimul Junilor Turci. \xc3\x8en 1922, \xc3\xaentr-un memorandum al Consiliului Na\xc8\x9bional Asiro-Caldeean, se estima c\xc4\x83 aproximativ 275.000 de asirieni fuseser\xc4\x83 uci\xc8\x99i la ordinul oficialilor otomani.\n_START_SECTION_\nMasacrele \xc3\xaempotriva alevi\xc8\x9bilor\n_START_PARAGRAPH_\n\xc3\x8en 1937\xe2\x80\x931938, aproximativ 65.000\xe2\x80\x9370.000 kurzi alevi\xc8\x9bi au fost uci\xc8\x99i \xc8\x99i mii au fost obliga\xc8\x9bi s\xc4\x83 fug\xc4\x83 din \xc8\x9bar\xc4\x83 \xc3\xaen timpul unor ac\xc8\x9biuni represive ale autorit\xc4\x83\xc8\x9bilor turce. Una dintre componentele principale ale procesului de turcificare promovat de autorit\xc4\x83\xc8\x9bi a fost politica de recolonizare intern\xc4\x83. Legea cu privire la relocarea popula\xc8\x9biei din 1934, care a vizat pentru \xc3\xaenceput regiunea Dersim, a avut consecin\xc8\x9be dezastruoase pentru popula\xc8\x9bia local\xc4\x83. Etnocidul din Dersim este deseori confundat cu Rebeliunea din Dersim, care a avut loc \xc3\xaen timpul acestor evenimente. \xc3\x8en zilele noastre, cultura distinct\xc4\x83 a regiunii Dersim a fost \xc3\xaen cea mai mare parte distrus\xc4\x83 \xc8\x99i supravie\xc8\x9buie\xc8\x99te numai \xc3\xaen r\xc3\xa2ndul locuitorilor originari din regiune care s-au refugiat \xc3\xaen str\xc4\x83in\xc4\x83tate.\n_START_SECTION_\nKurzii\n_START_PARAGRAPH_\nShaller \xc8\x99i Zimmerer afirm\xc4\x83 \xc3\xaen \xe2\x80\x9eJournal of Genocide Research\xe2\x80\x9d c\xc4\x83 liderii Junilor Turci au pl\xc4\x83nuit s\xc4\x83 elimine minoritatea kurd\xc4\x83 deport\xc3\xa2ndu-i de pe p\xc4\x83m\xc3\xa2nturile str\xc4\x83mo\xc8\x99e\xc8\x99ti \xc8\x99i reloc\xc3\xa2ndu-i \xc3\xaen regiuni \xc3\xaendep\xc4\x83rtate, \xc3\xaen grupuri mici. Kurzii au fost supu\xc8\x99i deport\xc4\x83rilor, deplas\xc4\x83rilor \xc3\xaen condi\xc8\x9bii inumane \xc8\x99i turcific\xc4\x83rii for\xc8\x9bate. Junii Turci se fac vinova\xc8\x9bi de deportarea a aproximativ 700.000 de kurzi, din care cam jum\xc4\x83tate au pierit \xc3\xaen timpul procesului. Kurzii au fost for\xc8\x9ba\xc8\x9bi s\xc4\x83 parcurg\xc4\x83 distan\xc8\x9be mari \xc3\xaen adev\xc4\x83rate \xe2\x80\x9emar\xc8\x99uri ale mor\xc8\x9bii\xe2\x80\x9d, asem\xc4\x83n\xc4\x83toare cu cele ale armenilor \xc3\xaen ceea ce a fost apreciat ca o \xc3\xaencercare de eliminare a identit\xc4\x83\xc8\x9bii etnice kurde. Aceste \xc3\xaencerc\xc4\x83ri s-au \xc3\xaenscris \xc3\xaen cadrul politicii de turcificare pe care autorit\xc4\x83\xc8\x9bile au \xc3\xaencercat s\xc4\x83 le impun\xc4\x83 minorit\xc4\x83\xc8\x9bilor etnice chiar p\xc3\xa2n\xc4\x83 la sf\xc3\xa2r\xc8\x99itul secolului al XX-lea. \xc3\x8entr-o \xc3\xaencercare de minimalizare a m\xc4\x83surilor represive, guvernul turc i-a categorisit pe kurzi drept \xe2\x80\x9eturci montani\xe2\x80\x9d p\xc3\xa2n\xc4\x83 \xc3\xaen 1991.\n_START_SECTION_\nGermania Nazist\xc4\x83 \xc8\x99i panturcismul\n_START_PARAGRAPH_\n\xc3\x8en deceniul al cincilea al secolului al XX-lea, panturcismul a fost influen\xc8\x9bat de propaganda nazist\xc4\x83. Filozoful \xc8\x99i scriitorul Nihal Ats\xc4\xb1z, un sprijinitor fervent al panturcismului \xc8\x99i turanismului, a fost \xc8\x99i un ap\xc4\x83r\xc4\x83tor al doctrinelor naziste, p\xc3\xa2n\xc4\x83 acolo \xc3\xaenc\xc3\xa2t a adoptat tunsoarea \xc8\x99i t\xc4\x83ietura must\xc4\x83\xc8\x9bii lui Adolf Hitler. Alparslan T\xc3\xbcrke\xc8\x99, un alt sus\xc8\x9bin\xc4\x83tor important al panturcismului, a avut o pozi\xc8\x9bie pronazist\xc4\x83 public\xc4\x83 \xc3\xaen timpul r\xc4\x83zboiului \xc8\x99i a stabilit rela\xc8\x9bii str\xc3\xa2nse cu liderii nazi\xc8\x99ti germani. Unele dintre grupurile panturcice din Europa au \xc3\xaentre\xc8\x9binut rela\xc8\x9bii apropiate cu Germania Nazist\xc4\x83 \xc3\xaenc\xc4\x83 de la \xc3\xaenceputul r\xc4\x83zboiului, dac\xc4\x83 nu chiar mai devreme. Turco-t\xc4\x83tarii din Rom\xc3\xa2nia au cooperat Garda de Fier, o organiza\xc8\x9bie de inspira\xc8\x9bie nazist\xc4\x83. Arhivele guvernului turc din perioada celei de-a doua conflagra\xc8\x9bii mondiale nu au fost \xc3\xaenc\xc4\x83 desecretizate, gradul de cooperare dintre Ankara \xc8\x99i Berlin poate fi apreciat destul de precis cu ajutorul documentelor din arhivele germane. \xc3\x8enc\xc4\x83 de la primele zile ale r\xc4\x83zboiului, guvernul Turciei a proclamat neutralitatea strict\xc4\x83 a \xc8\x9b\xc4\x83rii, dar a colaborat la nivel semioficial cu nazi\xc8\x99tii. \xc3\x8enc\xc4\x83 din 1941 au existat contacte discrete \xc3\xaentre autorit\xc4\x83\xc8\x9bile germane \xc8\x99i cele turce. Simpatia turcilor fa\xc8\x9b\xc4\x83 de cauza german\xc4\x83 s-a concretizat prin semnarea la Ankara pe 18 ianuarie a unui \xe2\x80\x9eTratat de prietenie\xe2\x80\x9d. \xc3\x8en a doua jum\xc4\x83tate a anului 1941 \xc8\x99i la \xc3\xaenceputul anului urm\xc4\x83tor a avut loc o serie de \xc3\xaent\xc3\xa2lniri oficiale \xc8\x99i semioficiale \xc3\xaentre ambasadorul german \xc3\xaen Turcia, Franz von Papen, \xc8\x99i al\xc8\x9bi c\xc3\xa2\xc8\x9biva oficiali germani cu responsabili politici turci, printre ei afl\xc3\xa2ndu-se generalul turc de origine t\xc4\x83tar\xc4\x83 H.E. Erkilet, un sus\xc8\x9bin\xc4\x83tor al cauzei panturcice. Printre cei care au avut convorbiri cu reprezentan\xc8\x9bii nazi\xc8\x99ti \xc3\xaen Turcia s-au mai num\xc4\x83rat generalul Ali Fuad Erdem \xc8\x99i Nuri Killigil (Nuri Pa\xc8\x99a), fratele lui Enver Pa\xc8\x99a._NEWLINE_Dac\xc4\x83 generalul Erkilet a fost interesat strict de problemele militare, Nuri Pa\xc8\x99a le-a oferit germanilor planurile sale pentru crearea unor state independente, care s\xc4\x83 devin\xc4\x83 alia\xc8\x9bi, nu state satelit ale Turciei. Aceste state ar fi urmat s\xc4\x83 fie formate \xc3\xaen teritoriile locuite de popoarele turcice din Crimeea, Azerbaidjan, Asia Central\xc4\x83, nord-vestul Iranului \xc8\x99i nordul Irakului. Nuri Pa\xc8\x99a s-a oferit s\xc4\x83 ajute cu activit\xc4\x83\xc8\x9bi de propagand\xc4\x83 crearea statelor independente turcice. Pe de alt\xc4\x83 parte, oficialii turci se declarau \xc3\xaengrijora\xc8\x9bi de soarta minorit\xc4\x83\xc8\x9bilor turcice din URSS \xc8\x99i i-au comunicat lui von Papen c\xc4\x83 Turcia nu se poate al\xc4\x83tura for\xc8\x9belor germane p\xc3\xa2n\xc4\x83 c\xc3\xa2nd sovieticii nu erau zdrobi\xc8\x9bi. Toate aceste considera\xc8\x9bii au \xc3\xaempiedicat guvernul turc s\xc4\x83 implice \xc8\x9bara \xc3\xaentr-o alian\xc8\x9ba cu Germania Nazist\xc4\x83. La nivel neoficial, emigran\xc8\x9bii unor grupuri turcice originari din Uniunea Sovietic\xc4\x83 au jucat un rol important \xc3\xaen negocierile \xc8\x99i contactele dintre Turcia \xc8\x99i Germania. Printre ace\xc8\x99tia se aflau activi\xc8\x99tii panturcici precum Zeki Velidi Togan, Mammad Emin Rasulzade, Mirza Bala, Ahmet CafarOglu, Sayid Shamil sau Ayaz Ishaki. Au existat t\xc4\x83tari care au organizat unit\xc4\x83\xc8\x9bi militare \xc3\xaen regiunea Caucazului, unit\xc4\x83\xc8\x9bi formate \xc3\xaen mare parte din prizonieri de r\xc4\x83zboi \xc8\x99i care s-au implicat \xc3\xaen special \xc3\xaen ac\xc8\x9biunile de gheril\xc4\x83. Aceste unit\xc4\x83\xc8\x9bi au avut efective de c\xc3\xa2teva sute de mii de solda\xc8\x9bi de origine turcic\xc4\x83. Este evident c\xc4\x83, dac\xc4\x83 guvernul turc a adoptat o atitudine foarte prudent\xc4\x83 \xc3\xaen timpul r\xc4\x83zboiului, grupurile panturcice erau gata de ac\xc8\x9biune \xc8\x99i au fost exasperate de lipsa de implicare a guvernului de la Ankara, care ar fi irosit o mare \xc8\x99ans\xc4\x83 pentru realizarea obiectivelor panturcice.\n_START_SECTION_\nIstoriografie\n_START_PARAGRAPH_\nIstoriografia de inspira\xc8\x9bie panturcic\xc4\x83 \xc8\x99i na\xc8\x9bionalist\xc4\x83 a fost utilizat\xc4\x83 ca instrument pentru minimalizarea rolului armenilor \xc8\x99i kurzilor \xc3\xaen Turcia \xc8\x99i Imperiul Otoman. \xc3\x8en acela\xc8\x99i timp, istoriografia panturcic\xc4\x83 a fost folosit\xc4\x83 ca paravan pentru preten\xc8\x9biile revizioniste ridicate \xc3\xaempotriva vecinilor.\n_START_SECTION_\nIstoriografia panturcic\xc4\x83\n_START_PARAGRAPH_\nScriitorii na\xc8\x9bionali\xc8\x99ti panturcici au pretins de-a lungul timpului c\xc4\x83 diferite grupuri etnice precum par\xc8\x9bii, sci\xc8\x9bii, sumerienii, indienii, akkadienii, elemi\xc8\x9bii,   hiti\xc8\x9bii, mitannii sau hurienii sunt de origine turcic\xc4\x83  Lynn Meskell sublinia c\xc4\x83 s-a ajuns p\xc3\xa2n\xc4\x83 acolo \xc3\xaenc\xc3\xa2t sus\xc8\x9bin\xc4\x83torii panturcismului s\xc4\x83 afirme c\xc4\x83 sumerienii sau hiti\xc8\x9bii sunt popoare turcice, dar chiar \xc8\x99i mai mult, p\xc3\xa2n\xc4\x83 \xc8\x99i marile civiliza\xc8\x9bii antice precum cele din chinez\xc4\x83, indian\xc4\x83, egiptean\xc4\x83 sau etrusc\xc4\x83 sunt de origine turcic\xc4\x83.\n_START_SECTION_\nAbordarea problemei armene\xc8\x99ti\n_START_PARAGRAPH_\nClive Foss, profesor la \xe2\x80\x9eAncient History at the University of Massachusetts\xe2\x80\x9d, Boston, expert \xc3\xaen emisiunile de monede armene\xc8\x99ti antice, a \xc3\xaentreprins o cercetare arheologic\xc4\x83 cuprinz\xc4\x83toare \xc3\xaen Turcia.  \xc3\x8en articolul s\xc4\x83u \xe2\x80\x9eThe Turkish View of Armenian History: A Vanishing Nation\xe2\x80\x9d el a remarcat c\xc4\x83 guvernul turc a schimbat \xc3\xaen mod sistematic numele satelor, pentru ca s\xc4\x83 sune mai turce\xc8\x99te. Orice denumire care nu avea putea fi tradus \xc3\xaen turc\xc4\x83 sau nu avea o sonoritate turceasc\xc4\x83, indiferent de origini, este schimbat\xc4\x83 prin hot\xc4\x83r\xc3\xa2rea unui birou din Ankara, f\xc4\x83r\xc4\x83 s\xc4\x83 se ia \xc3\xaen considera\xc8\x9bie condi\xc8\x9biile sau tradi\xc8\x9biile locale. De asemenea, el a remarcat c\xc4\x83 guvernul turc are o atitudine ambigu\xc4\x83 fa\xc8\x9b\xc4\x83 de istoria localit\xc4\x83\xc8\x9bilor, evit\xc3\xa2nd s\xc4\x83 identifice constructorii originari ai cl\xc4\x83dirilor, multe dintre acestea fiind considerate exemple ale influen\xc8\x9bei arhitecturii turce\xc8\x99ti. Pentru autor este evident c\xc4\x83 turcii \xc3\xaencearc\xc4\x83 s\xc4\x83 \xc3\xaengroape \xc3\xaen uitare urmele prezenei armenilor \xc3\xaen regiune._NEWLINE_Foss critic\xc4\x83 con\xc8\x9binutul a unei serii de publica\xc8\x9bii na\xc8\x9bionaliste, printe acestea afl\xc3\xa2ndu-se cartea lui Cemal Anadol, 1982: the Armenian file in the light of history. Autorul pretinde c\xc4\x83 iranieniii, sci\xc8\x9bii \xc8\x99i par\xc8\x9bii sunt popoare turcice. \xc3\x8en acela\xc8\x99i timp, Cemal Anadol pretinde c\xc4\x83 armenii au o limb\xc4\x83 f\xc4\x83r\xc4\x83 origini, care este doar o sum\xc4\x83 de cuvinte din mai multe limbi, iar alfabetul lor a \xc3\xaemprumutat cel pu\xc8\x9bin 11 caractere din vechiul alfabet turc. Clive Foss apreciaz\xc4\x83 c\xc4\x83 asemenea atitudini pot fi etichetate f\xc4\x83r\xc4\x83 gre\xc8\x99eal\xc4\x83 ca \xe2\x80\x9erevizionism istoric\xe2\x80\x9d. El mai scrie c\xc4\x83 autorii turci au folosit istoria pentru a le servi  interesele, pentru sprijinirea unui anumit punct de vedere, trat\xc3\xa2nd-o nu rigoare \xc8\x99tiin\xc8\x9bific\xc4\x83, ci ca pe ceva flexibil, care poate fi manipulat dup\xc4\x83 dorin\xc8\x9b\xc4\x83._NEWLINE_Foss trage concluzia c\xc4\x83 turcii sus\xc8\x9bin c\xc4\x83 armenii au fost un trib r\xc4\x83t\xc4\x83citor, f\xc4\x83r\xc4\x83 o patrie, care nu au avut niciodat\xc4\x83 un stat, ceea ce este total lipsit de realism. Consecin\xc8\x9ba logic\xc4\x83 a aprecierilor eronate ale turcilor este c\xc4\x83 armenii nu ar avea ce c\xc4\x83uta \xc3\xaen Turcia \xc8\x99i c\xc4\x83 ar fi fostt str\xc4\x83ini tot timpul de aceast\xc4\x83 regiune. Ca urmare, turcii educa\xc8\x9bii \xc3\xaen timpurile Republicii au ajuns s\xc4\x83 cread\xc4\x83 c\xc4\x83 turcii au avut \xc3\xaent\xc3\xa2ietate \xc3\xaen toate momentele istoriei \xc8\x99i s\xc4\x83 \xc3\xaei ignore pe armeni, care au fost condamna\xc8\x9bi la uitare.\n_START_SECTION_\nNoua ideologie panturcic\xc4\x83\n_START_PARAGRAPH_\nZiya G\xc3\xb6kalp a redefinit panturcismul drept un concept cultural, academic _NEWLINE_ \xc8\x99i politic,_NEWLINE_ care ap\xc4\x83r\xc4\x83 unitatea \xc8\x99i libertatea popoarelor turcice.\n_START_SECTION_\nViziunea Imperiului Rus \xc8\x99i a Uniunii Sovietice asupra panturcismului\n_START_PARAGRAPH_\nPanturcismul a fost perceput de cercurile imperiale ruse drept o mi\xc8\x99care politic\xc4\x83, iredentist\xc4\x83 agresiv\xc4\x83. Termenul \xe2\x80\x9eturcism\xe2\x80\x9d a \xc3\xaenceput \xc3\xaen timpurile \xc8\x9bariste s\xc4\x83 fie folosit cu prefixul de origene greac\xc4\x83 \xe2\x80\x9epan\xe2\x80\x9d pentru a rezulta \xe2\x80\x9epanturcism\xe2\x80\x9d-ul. Popoarele turcice ale Imperiului  Rus au fost considerate favorabile expansiunii turce, iar un intelectual musulman de frunte ca \xc4\xb0smail Gasp\xc4\xb1ral\xc4\xb1 a fost etichetat ca \xe2\x80\x9espion al turcilor\xe2\x80\x9d. Dup\xc4\x83 Revolu\xc8\x9bia din 1917, atitudinea noilor autorit\xc4\x83\xc8\x9bi ruse fa\xc8\x9b\xc4\x83 de panturcism nu s-a schimbat fa\xc8\x9b\xc4\x83 de timpurile imperiale. \xc3\x8en 1921, \xc3\xaen timpul celui de-al X-lea Congres al bol\xc8\x99evicilor ru\xc8\x99i a fost formulat\xc4\x83 doctrina oficial\xc4\x83 a partidului \xc3\xaen care \xe2\x80\x9epartidul condamn\xc4\x83 panturcismul drept o alunecare c\xc4\x83tre na\xc8\x9bionalismul burghezo-democratic\xe2\x80\x9d. Teama fa\xc8\x9b\xc4\x83 de dezvoltarea panturcismului a dus la reac\xc8\x9bia dur\xc4\x83 a propagandei sovietice, care a transformat \xe2\x80\x9epanturcismul\xe2\x80\x9d \xc3\xaentr-una dintre cele mai detestate etichet\xc4\x83ri politice din URSS. Una dintre cele mai utilizate acuza\xc8\x9bii \xc3\xaen timpul represiunilor din deceniul al patrulea al secolului trecut \xc3\xaempotriva intelectualilor t\xc4\x83tari \xc8\x99i turcici a fost cea de \xe2\x80\x9epanturcism\xe2\x80\x9d.\n_START_SECTION_\nCritici\n_START_PARAGRAPH_\nRusia, China \xc8\x99i Iranul afirm\xc4\x83 c\xc4\x83 panturcismul nu este nimic altceva dec\xc3\xa2t o nou\xc4\x83 form\xc4\x83 a ambi\xc8\x9biilor imperiale turce. Exist\xc4\x83 voci care asociaz\xc4\x83 panturcismul cu rasismul, \xc3\xaen mod special atunci c\xc3\xa2nd este asociat cu teoriile rasiale \xc8\x99i istorice._NEWLINE_Criticii panturcismului cred c\xc4\x83 acest concept este inaplicabil \xc3\xaen practic\xc4\x83 datorit\xc4\x83 marilor diferen\xc8\x9be dintre limbile \xc8\x99i dialectele diferitelor popoare turcice, care ridic\xc4\x83 deseori probleme de netrecut pentru comunicare \xc3\xaentre diferitele grupuri etnice. O alt\xc4\x83 problem\xc4\x83 ar reprezenta-o \xc8\x99i diferen\xc8\x9bele religioase. Cei mai mul\xc8\x9bi turci sunt musulmani sunni\xc8\x9bi, dar azerii din Azerbaidjan sunt musulmani \xc8\x99ii\xc8\x9bi._NEWLINE_Criticii panturcismului afirm\xc4\x83 c\xc4\x83 acest\xc4\x83 mi\xc8\x99care este v\xc3\xa2rful de lance al revizionismului istoric care prive\xc8\x99te istoria turcic\xc4\x83 particular \xc8\x99i istoria mondial\xc4\x83 \xc3\xaen general. Pe de alt\xc4\x83 parte, partizanii panurcismului consider\xc4\x83 c\xc4\x83 acesta din urm\xc4\x83 este \xc3\xaen fapt un instrument pentru cre\xc8\x99terea securit\xc4\x83\xc8\x9bii regionale, a cre\xc8\x99terii economice \xc8\x99i un bastion al secularismului \xc8\x99i democra\xc8\x9biei \xc3\xaempotriva mi\xc8\x99c\xc4\x83rilor extremiste islamice."